Dan ix-xahar se jibda jinstema' l-appell kriminali dwar kif fl-2004, żewġ nisa tilfu ħajjithom fi traġedja meta ġġarrfet id-dar li kienu fiha minħabba xogħol ta' kostruzzjoni li kien għaddej ħdejha. L-appell kien ġie diferit fl-2010 u Newsbook.com.mt jista' jikkonferma li dan se jsir fit-23 ta' Frar quddiem l-Imħallef Aaron Bugeja. Fit-3 ta' Ġunju tal-2004, kmieni waranofsinhar, Mary Zarb ta' 60 sena u ż-żagħżugħa Russa Nadya Vavilova ta' 24 sena, mietu mgħaffġin fit-tifrik tad-dar ta' Mary f'San Pawl il-Baħar meta din iġġarrfet biż-żewġ nisa ġewwa. Mary kienet qiegħda tagħti lezzjoni tal-Malti liż-żagħżugħa Russa, lezzjoni li ntemmet ħesrem meta x-xogħlijiet ta' kostruzzjoni ħdejn id-dar ikkawżawha biex din tiġġarraf. Newsbook.com.mt kien kiteb lid-Direttur Ġenerali tal-Qrati Frank Mercieca u lill-Avukat Ġenerali, dak iż-żmien Dr Peter Grech, biex jistaqsi meta se jkompli l-appell kriminali dwar il-każ. Kien fl-2010 meta dan l-appell kien diferit għal data li ma kinitx ġiet iffissata. Dan ix-xahar, Newsbook.com.mt ġie infurmat li 17-il sena wara li seħħet din it-traġedja, l-appell kriminali se jkompli jinstema'. Każ maqtugħ fl-2009 L-ewwel każ inqata' fl-2009. Il-kuntrattur Pawlu Demicoli minn Birkirkara kien ikkundannat tliet snin ħabs waqt li l-impjegat Kevin Bonnici minn Birzebbuġa kien ikkundannat għal 18-il xahar ħabs mill-Maġistrat (dak iż-żmien) Consuelo Scerri Herrera. Hija sabithom ħatja li kien hemm traskuraġni fix-xogħol u li minħabba din it-traskuraġni saret id-diżgrazzja. L-appell beda jinstema' quddiem l-Imħallef Joseph Galea Debono. L-akkużati ressqu fil-Prim Awla Qorti Ċivili (Sede Kostituzzjonali) appell mis-sentenza fuq teknikalità. Għalhekk fis-seduta tal-4 ta' Frar tal-2010, l-Imħallef Galea Debono laqa' t-talba tal-akkużati biex jipposponi s-smigħ sakemm jinqatgħu l-proċeduri kollha. L-istadji kollha tal-proċeduri kollha li saru minn Pawlu Demicoli u Kevin Bonnici ġew fi tmiemhom fit-12 ta' Lulju tal-2019 meta l-Qorti tal-Appell tat il-ġudizzju tagħha finali dwar il-każ quddiemha. Aqra aktar Fl-2004 żewġ nisa nqatlu mgħaffġa: bint għadha tistenna l-ġustizzja Diane Mulé Stagno, bint Mary Zarb, kienet qalet lil Newsbook.com.mt li hi u bintha ż-żgħir kienu ħdejn ommha ftit qabel ma ġġarrfet il-binja. Hi kienet iddeskriviet ix-xena bħala waħda qisha tal-gwerra. Kienet għamlet sigħat tara lill-ħaddiema jneħħu l-ġebel u t-terrapien sakemm fl-aħħar sabu lil ommha mgħaffġa fit-tifrik. Familja oħra tinsab għaddejja minn pjaga simili, billi Miriam Pace, mara ta' 54 sena, mietet sena ilu fit-2 ta' Marzu meta ġġarrfet darha ġo Triq Joseph Abela Scolaro fil-Ħamrun. Hija nstabet mejta fit-tifrik taħt it-terrapien wara sigħat ta' ħidma mill-Protezzjoni Ċivili. Minkejja li għaddejjin proċeduri kriminali kontra erba' rġiel involuti fil-kostruzzjoni biswit id-dar tal-familja Pace, il-familja qed titlob għal inkjesta pubblika, iżda l-Prim Ministru Robert Abela ma jarax il-ħtieġa ta' inkjesta pubblika ladarba saret inkjesta maġisterjali. Il-messaġġ tal-armel xahar ilu "Minflok qegħdin madwar mejda, ġejt inżur il-qabar tiegħek" – L-armel ta' Miriam Pace Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_602231e3b1823_rand.td-a-rec-img{text-align:left}.td_uid_3_602231e3b1823_rand.td-a-rec-img img{margin:0 auto 0 0}